আগামীকাল ৮ই মে, মা দিবস। এই দিনকে ঘিরে প্রতিবছর বিভিন্ন নারী সংগঠনের সভা-সেমিনার, ফ্যাশন হাউজ, গিফট শপগুলোর লেটেস্ট কালেকশন, ইত্যাদি… কোন কিছুরই কমতি থাকে না। তবে কতজন খবর রাখে ফুটপাথের এই মায়ের? যে হয়ত নিজেও জানেনা মা দিবস কি! আজ তেমনি এক মায়ের কথা বলছি।  পারভিন আক্তার, ফুটপাথে মেয়েদের আন্ডার গার্মেন্ট বিক্রি করেন। কথা হচ্ছিল  উনার সাথে।  আমি-খোলা আকাশে রোদে-বৃষ্টিতে এভাবে বসে বিক্রি করেন, আপনার তো অনেক কষ্ট হয়, তা, এ বয়ষে এ পথে কিভাবে আসা?মানে… আপনার ফ্যামিলি? স্বামী…? মহিলা-হে (উনার স্বামী) তো অনেক আগেই পোলাপাইনরে আমার কাছে রাইখা বাড়ি ছাইড়া চইলা গেল। নাইলে কি আর আমারে এত কষ্ট করোণ লাগত? পোলা-মাইয়ারে কষ্ট কইরা বড় করতাসি, তার মদ্দে বড় মাইয়ারে বিয়া দিসি আর বড় পোলায় বিয়া কইরা বউ লয়া আলগা থাকে। আরো একটা পোলা আর ছোট দুইটা মাইয়া আছে। বড় পোলায় যে, সংসারে একটু দিবো, তাও না। মায়ের খবর লয় না। হেই পোলায় যদি আমারে দেখতো…...তাইলে কি এই  বয়ষে এত কষ্ট হইত?  আমি- রোজ আপনার কত টাকা আয় হয়? মহিলা- রোজ...মনে করেন...১০০-১৫০/=, মাঝে মদ্দে ২০০/= টাকাও হয়। আবার খরচও তো কম না। জিনজিরা থেইকা রোজ আসতে ভাড়ার টাকা, সংসারের খাওন, বাড়ি ভাড়া-সব এইটা দিয়াই চালান লাগে (চালাতে হয়) । আর সব দিন কি শরীল ঠিক থাকে? অসুক-বিসুক থাকলে আইতে পারি না। আবার কুনোদিন (কোনদিন)যদি বৃষ্টি থাকে, তহন (তখন) তো এমনেতেই আওন যায় না। আর দেখেন, মাইয়া মানুষ, তাই বেশিক্ষণ ফুটপাথে থাকতে পারি না, ২:৩০টা-৩:০০টা বাজলেই উইঠা যাই। কি করুম? বাড়িতে বিকালের মদ্দে পোছান লাগব। কিন্তু  দেখেন, ফুটপাতের পুরুষ মানুষ, যারা জিনিসপত্র বেচে তাগো এসব চিন্তা নাই, হেরা (তারা) বিকাল নাগাত ফুটপাথেই থাকে। বেচা-কেনা করতে পারে। তাগো ইনকামও বেশি হয়।  আমি- তো… মাঝে মাঝে ফুটপাথে উচ্ছেদ অভিযান চলে, তখন কি করেন? মহিলা- তহন, আর কি করুম? উইঠা যাই। কিন্তু পেটের লেইগা আবার আওন লাগে। খায়া তো বাইচা থাকন লাগব!  আমি-  আচ্ছা, আরেকটা প্রশ্ন...এটা ঠিক যে, মহিলাদের জিনিসপত্র মহিলা (আপনি) বিক্রি করছেন, খুব ভালো, কারণ মার্কেটে দেখা যায়, মহিলাদের আন্ডারগার্মেন্টস পুরুষরা বিক্রি করে। তো……… এভাবে খোলামেলা ভাবে  ফুটপাথে বিক্রি করতে অসুবিধা হয় না? মানে… মহিলা- হ… এইটা ঠিক, ফুটপাথ দিয়া ব্যাটারা যায়……... খারাপ তো লাগেই…… আমি মহিলা কলেজের ভিতরে কয়েক দিন বইছিলাম, আমারে বাইর কইরা দিলো। তো আর কই যামু? মার্কেটের ফুটপাথে বইলেও লাখ টাকা দেওন লাগব, এইখানে টাকা ছাড়াই বইতে পারি। আমার তো আর এত টাকা নাই। তবে, মার্কেটে যদি এমন দোকান থাকত যেইখানে মাইয়ারা মাইয়াগো জিনিস বিক্রি করব, সেইখানে যদি আমিও বইতে পারতাম, ভালো ইনকাম করতাম, তাইলে কুনো সমস্যা হইত না।?  পরিশেষে, এটা স্বীকার করতেই হবে, সমাজের একাংশ পুরুষ (স্বামী-পুত্র-ভাই)  নিজেদের দায়িত্ব সম্পর্কে উদাসীন থাকায়, পরিবারের মহিলাদেরকে অনেক কষ্ট করতে হয়। তাই আমাদের ভাইদের সচেতনতাই কাম্য। তাছাড়া এসব মহিলারা স্বউদ্দোগে যা করে, এদের জন্য আলাদা প্লাটফর্ম তৈরি করে দিলে আমার মনে হয়, এই সমাজ আরো সুন্দর হবে।